Som educació: Ensenyar i aprendre als museus i centres de ciència: una proposta de model didàctic
Authors: Bonil J. , Gómez R. , Pejó L. 
Published: January 2020

La col·laboració establerta entre el Museu Agbar de les Aigües i el Museu de Ciències Naturals de Barcelona des de l’any 2006, a la qual s’afegeix poc després el Grup de Recerca Còmplex del Departament de Didàctica de la Matemàtica i les Ciències Experimentals de la UAB, ha generat activitats diverses i un model de formació d’educadors i educadores de
museus i centres de ciència desenvolupat al llarg de quatre anys.
Tècnics d’aquestes tres institucions van configurar el Grup de Treball d’Educació en Museus i Centres de Ciència (GTEMC), que s’ha consolidat amb una tasca de llarg recorregut que ha permès construir el model didàctic que es presenta en aquest llibre.
Aquest volum està adreçat als museus i centres de ciència i, en particular, als seus departaments educatius. El contingut, però, depassa aquest àmbit i té interès per al conjunt de museus i agents educatius perquè el museu educa i ho fa des de la complicitat amb tots els agents implicats en l’aprenentatge al llarg de la vida dels ciutadans. Conté exemples d’activitats per a tots els públics, si bé el món escolar s’enduu la major part del protagonisme. El model didàctic presentat es fonamenta en la didàctica de les ciències i en altres tradicions disciplinàries que influeixen en l’educació en els museus per configurar propostes adequades a públics diversos. Com a responsables de les tres institucions promotores, ens satisfà poder presentar aquest volum que obre perspectives noves i diverses. Les aliances institucionals han permès que el sector públic i el privat, el món acadèmic i el professional, comparteixin objectius en la generació i difusió del coneixement.
Ara bé, darrere de les institucions i dels projectes hi ha persones. Per això reconeixem l’alt grau de compromís i responsabilitat d’aquelles persones que han fet possible la publicació. En un moment en què necessitem noves regles per posicionar-nos en el context social, aquest grup ens mostra com la recerca de coneixement, l’aprenentatge i la cooperació orientada a l’excel·lència són valors absolutament vigents.
Amb la col·lecció Manuals del Museu, el Museu de Ciències Naturals de Barcelona vol continuar la tasca començada el segle passat per la Junta de Ciències Naturals amb l’objectiu de posar el seu bagatge en museologia i museografia a disposició de la societat. La Junta va publicar a partir de l’any 1917 la col·lecció Musei Barcinonensis Scientiarum Naturalium Opera (des de 1919 Treballs del Museu de Ciències Naturals de Barcelona, que encara es continua publicant),
configurada per un seguit de manuals sobre temes lligats a l’activitat del Museu. Anava dirigida a “aquelles persones que per sa professió resideixen en diversos indrets de nostra terra o viatgen per fòra en contacte directe amb la naturalesa i vulguin contribuir a la nostra obra científica i de cultura”. Durant el primer any (1917) es van publicar nou volums d’instruccions concretes sobre preparació, recol·lecció i recerca disponibles a la biblioteca del Museu.
Manuals del Museu, però, amplia el camp de la publicació de la qual és hereva i, més enllà de les col·leccions i la recerca, arriba fins a temàtiques com per exemple l’educació, les exposicions o la sostenibilitat, amb la qual cosa recull la fructífera col·laboració entre
les tres institucions que tant valorem i tants fruits està donant.